CELEX: 32017D1102
Language: el
Date: 2017-06-20 00:00:00
Title: Απόφαση (ΚΕΠΠΑ) 2017/1102 του Συμβουλίου, της 20ής Ιουνίου 2017, για την τροποποίηση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)

21.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 158/44
            
         ΑΠΌΦΑΣΗ (ΚΕΠΠΑ) 2017/1102 ΤΟΥ ΣΥΜΒΟΥΛΊΟΥ
   της 20ής Ιουνίου 2017
   για την τροποποίηση της απόφασης 2014/219/ΚΕΠΠΑ σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στα συμπεράσματά του της 20ής Ιουνίου 2016, το Συμβούλιο ζήτησε να εξεταστούν περαιτέρω, το συντομότερο δυνατό, οι δυνατότητες για την περιφερειοποίηση των αποστολών κοινής πολιτικής ασφάλειας και άμυνας (ΚΠΑΑ) στην περιοχή του Σαχέλ.
            
         
               (2)
            
            
               Στις 15 Μαΐου 2017 το Συμβούλιο ενέκρινε δόγμα επιχειρήσεων για την περιφερειοποίηση των δράσεων ΚΠΑΑ στο Σαχέλ.
            
         
               (3)
            
            
               Το δόγμα επιχειρήσεων για την περιφερειοποίηση των δράσεων ΚΠΑΑ στο Σαχέλ προβλέπει ότι οι στρατηγικοί στόχοι της περιφερειοποίησης των δράσεων ΚΠΑΑ στην περιοχή του Σαχέλ είναι: να υποστηριχθεί η διασυνοριακή συνεργασία στο Σαχέλ, να υποστηριχθούν οι δομές περιφερειακής συνεργασίας, ιδίως των χωρών της Ομάδας των Πέντε για το Σαχέλ (G5 Σαχέλ), και, στο πλαίσιο αυτό, να ενισχυθούν οι εθνικές ικανότητες των χωρών της Ομάδας G5 Σαχέλ.
            
         
               (4)
            
            
               Σε πρώτη φάση, θα πρέπει να συσταθεί ένα δίκτυο ασφάλειας της ΚΠΑΑ στην περιοχή του Σαχέλ και να πραγματοποιηθεί εκτίμηση των αναγκών με σκοπό την ανάπτυξη περιφερειακού σχεδίου εφαρμογής ΚΠΑΑ που θα εγκριθεί από τα κράτη μέλη.
            
         
               (5)
            
            
               Για να προαχθούν οι εν λόγω σκοποί, θα πρέπει να συσταθεί στο πλαίσιο της EUCAP Sahel Mali μια περιφερειακή μονάδα συντονισμού, που θα περιλαμβάνει εμπειρογνώμονες εσωτερικής ασφάλειας και άμυνας (ΕΕΑΑ) στις χώρες της Ομάδας G5 Σαχέλ.
            
         
               (6)
            
            
               Η απόφαση 2014/219/ΚΕΠΠΑ του Συμβουλίου (1) θα πρέπει επομένως να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στην απόφαση 2014/219/ΚΕΠΠΑ παρεμβάλλεται το ακόλουθο άρθρο:
   
      «Άρθρο 14α
      1.   Στο πλαίσιο της EUCAP Sahel Mali δημιουργείται Περιφερειακή Μονάδα Συντονισμού (ΠΜΣ).
      2.   Η ΠΜΣ έχει την έδρα της στο αρχηγείο της EUCAP Sahel Mali στο Μπαμάκο. Περιλαμβάνει το προσωπικό που συστεγάζεται με την EUCAP Sahel Mali και τους εμπειρογνώμονες εσωτερικής ασφάλειας και άμυνας (ΕΕΑΑ) τοποθετημένους στις αντιπροσωπείες της Ένωσης στην Μπουρκίνα Φάσο, το Τσαντ, τη Μαυριτανία και τον Νίγηρα.
      3.   Οι στόχοι της ΠΜΣ, σε στενή συνεργασία με τις υπάρχουσες αποστολές της ΚΠΑΑ στο Σαχέλ, είναι:
      
                  α)
               
               
                  να συμβάλει στην επίγνωση της κατάστασης εκ μέρους της Ένωσης ως προς τις ανάγκες και τις ελλείψεις στον τομέα της ασφάλειας και άμυνας των χωρών της Ομάδας G5 Σαχέλ οι οποίες αφορούν την περιφερειακή διασυνοριακή συνεργασία και οι οποίες αντιμετωπίζουν προκλήσεις στον τομέα της ασφάλειας, με στόχο την ανάπτυξη ενός περιφερειακού σχεδίου εφαρμογής ΚΠΑΑ που θα διατυπώνει συστάσεις για τυχόν επακολουθούσες φάσεις·
               
            
                  β)
               
               
                  να διευκολύνει την οργάνωση προγραμμάτων κατάρτισης από τις αποστολές ΚΠΑΑ της Ένωσης στο Σαχέλ για ασκουμένους σε θέματα ασφάλειας και άμυνας από τις χώρες της Ομάδας G5 Σαχέλ.
               
            4.   Οι ΕΕΑΑ συλλέγουν πληροφορίες σχετικά με ζητήματα ασφάλειας και άμυνας στις χώρες υποδοχής τους. Παρέχουν κάθε τέτοια πληροφορία και, εφόσον κρίνεται σκόπιμο, προβαίνουν σε συστάσεις προς τον επικεφαλής της ΠΜΣ. Τηρούν δεόντως ενήμερο τον αρχηγό αντιπροσωπείας της Ένωσης όπου είναι τοποθετημένοι.
      5.   Ο διοικητής μη στρατιωτικής επιχείρησης ασκεί τη διοίκηση και τον έλεγχο της ΠΜΣ σε στρατηγικό επίπεδο, υπό τον πολιτικό έλεγχο και τη στρατηγική διεύθυνση της ΕΠΑ και υπό τη γενική εξουσία του ΥΕ. Κατά παρέκκλιση από το άρθρο 6 παράγραφος 1, ο επικεφαλής της ΠΜΣ υπάγεται απευθείας στον διοικητή μη στρατιωτικής επιχείρησης και ενεργεί σύμφωνα με τις οδηγίες που δίνονται από αυτόν. Ο επικεφαλής της ΠΜΣ εκδίδει οδηγίες προς το σύνολο του προσωπικού της ΠΜΣ.
      6.   Ο αρχηγός αποστολής ασκεί εξουσία επί του προσωπικού της ΠΜΣ κατ' εφαρμογή του άρθρου 6 παράγραφοι 2, 3 και 4 και του άρθρου 11. Όσον αφορά τους ΕΕΑΑ, τούτο δεν θίγει την παράγραφο 7 του παρόντος άρθρου.
      7.   Η EUCAP Sahel Mali συνάπτει τις απαραίτητες διοικητικές ρυθμίσεις με τις αντιπροσωπείες της Ένωσης στην Μπουρκίνα Φάσο, το Τσαντ, τη Μαυριτανία και τον Νίγηρα.
      Οι εν λόγω διοικητικές ρυθμίσεις:
      
                  α)
               
               
                  διασφαλίζουν ότι παρέχεται στους ΕΕΑΑ η υλικοτεχνική υποστήριξη και υποστήριξη ασφάλειας που είναι αναγκαία για την εκπλήρωση των καθηκόντων τους·
               
            
                  β)
               
               
                  προβλέπουν ότι οι αρχηγοί αντιπροσωπείας διαθέτουν εξουσία έναντι των ΕΕΑΑ που είναι τοποθετημένοι στις αντίστοιχες αντιπροσωπείες της Ένωσης, ιδίως για τους σκοπούς της εκπλήρωσης του καθήκοντος τους επιμέλειας, της διασφάλισης της συμμόρφωσης με τις ισχύουσες απαιτήσεις ασφάλειας και της συμβολής στην άσκηση πειθαρχικού ελέγχου, και τηρούνται πλήρως ενήμεροι από τους ΕΕΑΑ για τις δραστηριότητές τους,
               
            
                  γ)
               
               
                  προβλέπουν ότι οι αρχηγοί αντιπροσωπείας πρέπει να διασφαλίζουν ότι οι ΕΕΑΑ απολαύουν των ίδιων προνομίων και ασυλιών που ισχύουν για το προσωπικό των αντιπροσωπειών της Ένωσης όπου είναι τοποθετημένοι.».
               
            
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 20 Ιουνίου 2017.
      
         
            Για το Συμβούλιο
         
         
            H Πρόεδρος
         
         H. DALLI
      
   
   
      (1)  Απόφαση 2014/219/ΚΕΠΠΑ του Συμβουλίου, της 15ης Απριλίου 2014, σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 113 της 16.4.2014, σ. 21).